钦定古今图书集成/明伦汇编/官常典/第614卷 > 张恂
## 钦定古今图书集成/明伦汇编/官常典/第614卷 > 张恂

按《魏书良吏传》：“恂字洪让，上谷沮阳人也。随兄衮归
国，参代王军事。恂言于太祖曰：‘金运失御，刘、石纷纭，
慕容窃号山东，符婉盗器秦、陇，遂使三灵乏响，九域
旷君。大王树基元朔，重明积圣，自北而南，化被燕赵。
今中土遗民，望云冀润，宜因斯会，以建大业’。太祖深
器异，厚加礼焉。皇始初，拜中书侍郎。帏幄密谋，颇预”
参议。从将军奚牧略地晋川，拜镇远将军，赐爵平皋
子。出为广平太守。恂招集离散，劝课农桑，民归之者
千户。迁常山太守。恂开建学校，优显儒士，吏民歌咏
之。于时丧乱之后，罕能克厉，惟恂当官清白，仁恕临
下，百姓亲爱之，其治为当时第一。太祖闻而嘉叹。太
宗即位，赐帛三百匹，征拜大中大夫。神瑞三年卒，年
六十九。恂性清俭，不营产业，身死之日，家无馀财。太
宗悼惜之，赠征卤将军、并州刺史、平皋侯，谥曰宣。